Author: administrator
Last saved by: viktoria.radvanska
Company: Abyss

Predkladacia správa

Návrh nariadenia vlády Slovenskej republiky o hodnotení chemického stavu útvaru podzemných vôd je vypracovaný podľa § 81 ods. 1 písm. i) zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení zákona č. 384/2009 Z. z .
 
            Návrh nariadenia vlády Slovenskej republiky preberá niektoré ustanovenia smernice Európskeho parlamentu a Rady 2006/118/ES z 12. decembra 2006 o ochrane podzemných vôd pred znečistením a zhoršením kvality.
 
Podzemné vody sú cenný prírodný zdroj a ako taký by mal byť chránený pred zhoršením kvality a chemickým znečistením. Je to dôležité najmä pre ekosystémy, ktoré závisia na podzemných vodách a pre použitie podzemných vôd na ľudskú spotrebu.
 
S cieľom chrániť životné prostredie ako celok a najmä ľudské zdravie je nutné vyhýbať sa, zamedzovať výskyt a znižovať nepriaznivé obsahy škodlivých znečisťujúcich látok v podzemných vodách.
 
            V súlade s ustanoveniami druhej časti vodného zákona sa týmto nariadením vlády ustanovuje postup pre hodnotenie chemického stavu podzemných vôd. Hodnotenie vykonáva právnická osoba poverená Ministerstvom životného prostredia Slovenskej republiky.
 
            Na účely hodnotenia chemického stavu útvaru alebo skupiny útvarov podzemných vôd v súlade s vodným zákonom sa používajú už ustanovené kritéria ako sú normy kvality podzemných vôd a prahové hodnoty
 
Návrh nariadenia vlády nebude mať dopad na štátny rozpočet, rozpočet obcí, vyšších územných celkov ani dopad na podnikateľské prostredie. 
 
Návrh nariadenia vlády je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, s medzinárodnými zmluvami, ktorými je Slovenská republika viazaná, ako aj s právom Európskej únie.
 
Návrh nariadenia vlády bol predmetom pripomienkového konania od 17. augusta 2011 do 8. septembra 2011, zásadné pripomienky neboli uplatnené. 
 
Legislatívna rada vlády Slovenskej republiky odporučila návrh nariadenia vlády s pripomienkami schváliť na svojom zasadnutí 25. októbra 2011.
 
Návrh nariadenia vlády Slovenskej republiky o hodnotení chemického stavu útvaru podzemných vôd  sa predkladá bez rozporov.